#ทริปแอ่วเชียงใหม่-เชียงราย ร้านที่ 16

"เจือจันทร์โภชนา" ร้านอาหารระดับเชลล์ชวนชิม ในอำเภอเงียบๆ ของจังหวัดเชียงราย !!

เดินทางมาถึงเวียงป่าเป้าเอาตอนเที่ยงแก่ๆ เลยต้องหาอะไรทานซะหน่อย ค้นดูเจอร้านนี้เด่นสง่าอยู่ในวงในเลยต้องขอลองซะหน่อย.....
ร้านนี้ตั้งอยู่ในเมืองเวียงป่าเป้า ขับรถจากเชียงใหม่ไปเชียงราย ต้องผ่านครับ หรือเพื่อนๆ จะมาตามแผนที่ก็ตรงครับ เมื่อมาถึงหน้าร้านจะมีที่จอดรถไว้บริการประมาณ 4 คัน ร้านเป็นบ้านเอามาดัดแปลงข้างหน้าเป็นร้านอาหาร ซึ่งรองรับลูกค้าได้ไม่เยอะ ตอนที่ไปถึงมีลูกค้านั่งทานอยู่คนเดียว ร้านค่อนข้างเงียบๆ อาจเพราะค่อนข้างไกลครับ การบริการของทางร้านถือว่าใช้ได้ เรื่องความสะอาดต้องแนะนำให้เพื่อนๆ อย่าเดินไปด้านหลังบริเวณครัวครับ โดยส่วนตัวคิดว่าค่อนข้างไม่สะอาดเท่าไหร่ อาจเพราะครัวค่อนข้างเก่า ในบริเวณร้านเพื่อนๆ จะเห็นป้ายของรายการต่างๆ ที่แนะนำอาหารต่างๆ ติดไว้พร้อมคำแนะนำและอาหารที่ควรสั่ง สำหรับรายการอาหารที่ลองสั่งผมก็เลื่อกมาจากในรายการเหล่านั้นด้วย มีดังนี้ครับ

1. ขาหมูยัดไส้ ขาหมูยัดไส้มาแบบจีน หันเป็นชิ้นบางๆ พอดีคำ ทานเล่นเป็นออเดิฟ อร่อยใช้ได้ครับ
2. ไส้หมูไฟแดง ไส้หมูพะโล้เอามาทอด จนกรอบ ทานกับน้ำจิ้มหวานๆ เข้ากันอร่อยครับ
3. แกงป่าปลาคัง แกงป่ารสจัดจ้าน น้ำแกงสีแดงเข้ม หอมเครื่องแกง ใส่ปลาคังชิ้นหนาๆ และเครื่องมาครบๆ อร่อยครับ
4. ไขาเจียวหมูสับ ทางร้านทำออกมาได้สวยงามแปลกตา ตัวไข่พู ทานเข้ากันกับแกงเผ็ด หรือจะทานเล่นกับข้าวก็อร่อยไม่แพ้กัน

โดยรวมร้านนี้เป็นร้านอาหารระดับเชลล์ชวนชิมที่อยู่ค่อนข้างไกล การบริการและรสชาติอาหารดี ความสะอาดอย่างที่บอกไปครับ เพื่อนๆ ผ่านมาลองมาทานกันนะครับ !!